Jurinová, Erika, podpredsedníčka NR SR (2012-08-09):
Takže, vážený pán predseda, vážený pán minister, kolegyne, kolegovia, dovoľte mi predložiť pozmeňujúce návrhy. Vyvarujem sa teda dlhého rečnenia, pretože aj samotné pozmeňujúce návrhy nie sú z tých najkratších. Len poviem v skratke, že obidva sa týkajú práve toho, čo sme vo svojich príspevkoch viacerí aj z nášho klubu hovorili, že týkajú sa práve zjemnenia, ktoré by sa malo týkať skupín, ktoré majú sťažené podmienky. A myslím si, že budú zbytočne vystavené plateniu odvodov. Takže dovoľte, aby som predniesla svoje alebo naše pozmeňujúce návrhy. Pozmeňujúci a doplňujúci návrh poslancov Národnej rady Slovenskej republiky Eriky Jurinovej, Miroslava Kadúca, Igora Hraška a Mikuláša Hubu k vládnemu návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony. Vládny návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony sa mení a dopĺňa takto: Prvý bod. V článku I 2. bod znie: „2. V § 4 ods. 1 sa slová „dohôd o prácach vykonávaných mimo pracovného pomeru“ nahrádzajú slovami „dohody o brigádnickej práci študentov, fyzickej osoby, ktorá je poberateľom starobného dôchodku alebo invalidného dôchodku v právnom vzťahu na základe dohody o vykonaní práce a dohody o pracovnej činnosti fyzickej osoby v právnom vzťahu na základe dohôd o prácach vykonávaných mimo pracovného pomeru pre záujmové združenie právnických osôb, občianske združenia vrátane odborových organizácií, vzdelávacie inštitúcie, školské výchovno-vzdelávacie zariadenia, nadácie, neziskové organizácie poskytujúce všeobecne prospešné služby a mimovládne organizácie poskytujúce všeobecne prospešné služby na základe osobitného predpisu“.“ Poznámky pod čiarou k odkazom 7a až 7f znejú: „7a)	Zákon č. 83/1990 Zb. o združovaní občanov v znení neskorších predpisov, 7b) Zákon č. 568/2009 Z. z. o celoživotnom vzdelávaní a o zmene a doplnení niektorých zákonov v znení neskorších predpisov, 7c) Zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov, 7d) Zákon č. 34/2002 Z. z. o nadáciách a o zmene Občianskeho zákonníka v znení neskorších predpisov, 7e) Zákon č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov, 7f) Napríklad zákon č. 83/1990 Zb., zákon č. 359/2007 Z. z. o prevencii a náprave environmentálnych škôd a o zmene a doplnení niektorých zákonov v znení neskorších predpisov, zákon č. 301/2005 Z. z. Trestný poriadok v znení neskorších predpisov.“ Druhý bod. V článku I 3. bod znie: „3. V § 4 ods. 2 sa slová „fyzickej osoby v právnom vzťahu na základe dohôd o prácach vykonávaných mimo pracovného pomeru“ nahrádzajú slovami „fyzickej osoby v právnom vzťahu na základe dohôd o prácach vykonávaných mimo pracovného pomeru pre záujmové združenia právnických osôb, občianske združenia vrátane odborových organizácií, vzdelávacie inštitúcie, školské výchovno-vzdelávacie zariadenia, nadácie, neziskové organizácie poskytujúce všeobecne prospešné služby a mimovládne organizácie poskytujúce všeobecne prospešné služby na základe osobitného predpisu“ a na konci sa pripája táto veta: „Zamestnancom na účely dôchodkového poistenia je aj fyzická osoba v právnom vzťahu na základe dohody o brigádnickej práci študentov a fyzická osoba, ktorá je poberateľom starobného dôchodku alebo invalidného dôchodku v právnom vzťahu na základe dohody o vykonaní práce a dohody o pracovnej činnosti, ktorý im zakladá právo na pravidelný mesačný príjem podľa § 3 ods. 1 písm. a) a ods. 2 a 3.“.“ Tretí bod. V článku I 4. bod znie: “4. V § 7 odsek 3 znie: „Zamestnávateľ na účely nemocenského poistenia a poistenia v nezamestnanosti nie je fyzická osoba alebo právnická osoba podľa odseku 1 v právnom vzťahu s a) fyzickou osobou na základe dohôd o prácach vykonávaných mimo pracovného pomeru, ktorý jej zakladá právo na nepravidelný príjem podľa § 3 ods. 1 písm. a) a ods. 2 a 3, b) fyzickou osobou na základe dohody o brigádnickej práci študentov a s fyzickou osobou, ktorá je poberateľom starobného dôchodku alebo invalidného dôchodku na základe dohody o vykonaní práce a dohody o pracovnej činnosti, ktorý im zakladá právo na pravidelný mesačný príjem podľa § 3 ods. 1 písm. a) a ods. 2 a 3, c) fyzickou osobou na základe dohôd o prácach vykonávaných mimo pracovného pomeru pre záujmové združenia právnických osôb, občianske združenia vrátane odborových organizácií, vzdelávacie inštitúcie, školské výchovno-vzdelávacie zariadenia, nadácie, neziskové organizácie poskytujúce všeobecne prospešné služby a mimovládne organizácie poskytujúce všeobecne prospešné služby na základe osobitného predpisu.“.“ Štvrtý bod. V čl. I 50. bode sa § 293ck dopĺňa odsekom 3, ktorý znie: „Ustanovenia upravujúce postavenie fyzickej osoby v právnom vzťahu na základe dohody o brigádnickej práci študentov, fyzickej osoby, ktorá je poberateľom starobného dôchodku alebo invalidného dôchodku v právnom vzťahu na základe dohody o vykonaní práce a dohody o pracovnej činnosti, sa na účely nemocenského poistenia, dôchodkového poistenia a poistenia v nezamestnanosti použijú rovnako aj na postavenie fyzickej osoby v právnom vzťahu na základe dohôd o prácach vykonávaných mimo pracovného pomeru pre záujmové združenia právnických osôb, občianske združenia vrátane odborových organizácií, vzdelávacie inštitúcie, školské výchovno-vzdelávacie zariadenia, nadácie, neziskové organizácie poskytujúce všeobecne prospešné služby a mimovládne organizácie poskytujúce všeobecne prospešné služby na základe osobitného predpisu s výnimkou § 4 ods. 2 poslednej vety.“ Spoločné odôvodnenie pre body 1 až 4. Vládny návrh, ktorým sa mení a dopĺňa zákon o sociálnom poistení, navrhuje, aby fyzické osoby vykonávajúce zárobkovú činnosť na základe dohôd o prácach vykonávaných mimo pracovného pomeru boli zaradené do okruhu sociálne poistených osôb s osobitnou úpravou pre študentov, poberateľov starobného dôchodku a invalidného dôchodku. Prijatím takto navrhovaného ustanovenia sa zavedie povinnosť platiť nemocenské poistenie, dôchodkové poistenie a poistenie v nezamestnanosti aj z dohôd o prácach vykonávaných mimo pracovného pomeru. Na základe tejto povinnosti sa mnohí občania pracujúci v súčasnosti len na základe dohody o vykonaní práce alebo dohody o pracovnej činnosti stanú prispievateľmi do systému dôchodkového poistenia. Zamestnávateľom súčasne vzniknú povinnosti spojené s platením poistného za takéto osoby, čo bude mať výrazne negatívny dopad na ich finančnú situáciu a následne aj rozhodovanie spojené s udržaním si takýchto právnych vzťahov. V príslušných ustanoveniach zákona (vo vymedzeniach pojmov a v prechodných ustanoveniach) sa navrhuje ustanoviť výnimku pre fyzické osoby v právnom vzťahu na základe dohôd o prácach vykonávaných mimo pracovného pomeru pre vybraný okruh zamestnávateľov. Medzi týchto patria najmä záujmové združenia, nadácie a neziskové organizácie a mimovládne organizácie poskytujúce všeobecne prospešné služby na základe osobitného predpisu. Dôvodom navrhovanej úpravy je predísť negatívnym dopadom na fungovanie záujmových, občianskych alebo mimovládnych organizácií založených za účelom poskytovania všeobecne prospešných služieb, ktorých cieľom je ochrana a pomoc ľuďom, ktorí to potrebujú. Prijatie navrhovaných zmien môže pre niektoré vyššie uvedené organizácie, resp. združenia znamenať finančné problémy v takom rozsahu, že budú pre tieto subjekty likvidačné, prípadne výrazne obmedzia ich činnosť, čo sa môže negatívne prejaviť pri odmeňovaní zamestnancov za vykonanú prácu, prípadne v prijímaní, resp. prepúšťaní zamestnancov s ohľadom na finančnú záťaž s tým spojenú, a plnenie cieľov, za účelom ktorých boli založené. Piaty bod. V článku V 1. bod znie: „1. V § 10b ods. 1 písm. a) sa slová „dohôd vykonávaných mimo pracovného pomeru“ nahrádzajú slovami „dohody o brigádnickej práci študentov, dohody o vykonaní práce poberateľov starobného dôchodku alebo poberateľov invalidného dôchodku, dohody o pracovnej činnosti poberateľov starobného dôchodku alebo poberateľov invalidného dôchodku a dohôd o prácach vykonávaných mimo pracovného pomeru pre záujmové združenia právnických osôb, občianske združenia vrátane odborových organizácií, vzdelávacie inštitúcie, školské výchovno-vzdelávacie zariadenia, nadácie, neziskové organizácie poskytujúce všeobecne prospešné služby a mimovládne organizácie poskytujúce všeobecne prospešné služby na základe osobitného predpisu“.“ Poznámky pod čiarou k odkazom 19 až 19e znejú: „19) Zákon č. 83/1990 Zb. o združovaní občanov v znení neskorších predpisov, 19a) Zákon č. 568/2009 Z. z. o celoživotnom vzdelávaní a o zmene a doplnení niektorých zákonov v znení neskorších predpisov, 19b) Zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov, 19c) Zákon č. 34/2002 Z. z. o nadáciách a o zmene Občianskeho zákonníka v znení neskorších predpisov, 19d)	Zákon č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov, 19e) Napríklad zákon č. 83/1990 Zb., zákon č. 359/2007 Z. z. o prevencii a náprave environmentálnych škôd a o zmene a doplnení niektorých zákonov v znení neskorších predpisov, zákon č. 301/2005 Z. z. Trestný poriadok v znení neskorších predpisov.“ Odôvodnenie. Pozmeňujúci návrh je legislatívnotechnickou úpravou, ktorá sa bezprostredne viaže na pozmeňujúci návrh uvedený v bodoch 1 až 4. Navrhovanou zmenou sa výnimka pre poberateľov invalidného dôchodku a poberateľov starobného dôchodku a výnimka pre príjmy plynúce na základe dohody o brigádnickej práci študentov upravená v súvislosti so zavedením platenia poistného na verejné zdravotné poistenie z príjmov plynúcich na základe dohody o vykonaní práce a na základe dohody o pracovnej činnosti rozširuje aj na príjmy fyzických osôb z dohôd o prácach vykonávaných mimo pracovného pomeru pre záujmové združenia právnických osôb, občianske združenia vrátane odborových organizácií, vzdelávacie inštitúcie, školské výchovno-vzdelávacie zariadenia, nadácie, neziskové organizácie poskytujúce všeobecne prospešné služby a mimovládne organizácie poskytujúce všeobecne prospešné služby na základe osobitného predpisu. Šiesty bod. V článku V 2. bod znie: „2. V § 11 ods. 3 sa slová „dohôd vykonávaných mimo pracovného pomeru“ nahrádzajú slovami „dohody o brigádnickej práci študentov, dohody o vykonávaní práce poberateľov starobného dôchodku alebo poberateľov invalidného dôchodku a dohody o pracovnej činnosti poberateľov starobného dôchodku alebo poberateľov invalidného dôchodku a dohôd o prácach vykonávaných mimo pracovného pomeru pre záujmové združenia právnických osôb, občianske združenia vrátane odborových organizácií, vzdelávacie inštitúcie, školské výchovno-vzdelávacie zariadenia, nadácie, neziskové organizácie poskytujúce všeobecne prospešné služby a mimovládne organizácie poskytujúce všeobecne prospešné služby na základe osobitného predpisu“." Siedmy bod, posledný. V článku V 11. bode sa § 38b dopĺňa odsekom 9, ktorý znie: „Ustanovenia upravujúce postavenie fyzickej osoby v právnom vzťahu na základe dohody o brigádnickej práci študentov, fyzickej osoby, ktorá je poberateľom starobného dôchodku alebo invalidného dôchodku v právnom vzťahu na základe dohody o vykonaní práce a dohody o pracovnej činnosti, sa na účely zdravotného poistenia použijú rovnako aj na postavenie fyzickej osoby v právnom vzťahu na základe dohôd o prácach vykonávaných mimo pracovného pomeru pre záujmové združenia právnických osôb, občianske združenia vrátane odborových organizácií, vzdelávacie inštitúcie, školské výchovno-vzdelávacie zariadenia, nadácie, neziskové organizácie poskytujúce všeobecne prospešné služby a mimovládne organizácie poskytujúce všeobecne prospešné služby na základe osobitného predpisu.“ Spoločné odôvodnenie pre body 6 a 7. Pozmeňujúci návrh je legislatívnotechnickou úpravou, ktorá sa bezprostredne viaže na pozmeňujúci návrh uvedený v bodoch 1 až 4. Spresňuje sa definícia zamestnanca na účely plnenia poistného na verejné zdravotné poistenie v súvislosti so zavedením platenia poistného na verejné zdravotné poistenie z príjmov plynúcich na základe dohody o vykonaní práce a na základe dohody o pracovnej činnosti s tým, že výnimka pre poberateľov invalidného dôchodku a poberateľov starobného dôchodku a výnimka pre fyzické osoby v právnom vzťahu na základe dohody o brigádnickej práci študentov sa rozširuje o fyzické osoby v právnom vzťahu na základe dohôd o prácach vykonávaných mimo pracovného pomeru pre záujmové združenia právnických osôb, občianske združenia vrátane odborových organizácií, vzdelávacie inštitúcie, školské výchovno-vzdelávacie zariadenia, nadácie, neziskové organizácie poskytujúce všeobecne prospešné služby a mimovládne organizácie poskytujúce všeobecne prospešné služby na základe osobitného predpisu. Takže toto bol prvý pozmeňujúci návrh, ktorý má za úlohu možno zjednodušiť život alebo zľahčiť život alebo nechať ho tak, ako doposiaľ fungoval, život neziskových organizácií alebo mimovládnych organizácií, ktoré nám často suplujú to, čo by mal robiť štát. Som presvedčená o tom, že je to naozaj jedna z možností, ako zabránime možno ukončeniu činnosti mnohých neziskoviek, zopakujem, mnohých neziskoviek, ktoré po prijatí tejto novely, novely zákona o sociálnom poistení, budú nútené obmedziť svoju činnosť, pretože nebudú mať dostatok prostriedkov, aby ju mohli ďalej rozvíjať. Viete, že väčšina z nich pôsobí len na základe grantov, peňazí, ktoré vedia získať z určitých zdrojov. Vzhľadom na to, že je situácia v našej krajine taká, aká je, nevidia samotné veľký priestor na to, aby tie zvýšené prostriedky vedeli získať. Druhý pozmeňujúci návrh sa týka dobrovoľného poistenia. Takže dovoľte, aby som ho opäť predniesla za poslancov. Doplňujúci návrh poslancov Národnej rady Slovenskej republiky Eriky Jurinovej, Márie Ritomskej, Branislava Škripeka a Petra Polláka k vládnemu návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony. Prvý bod. V článku I 5. bod znie: „5. V § 14 sa za odsek 2 vkladá nový odsek 3, ktorý znie: „Dobrovoľne nemocensky poistená môže byť aj fyzická osoba, ktorá má podľa zmluvy o výkone osobnej asistencie vykonávať osobnú asistenciu fyzickej osobe s ťažkým zdravotným postihnutím najmenej 140 hodín mesačne podľa osobitného predpisu, a osoby, za ktoré poistné platí štát podľa tohto zákona a osobitného predpisu.“.“ Poznámka pod čiarou k odkazu 9 znie: „9) Zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov (v znení zákona č. 718/2004 Z. z.) v znení neskorších predpisov.“ Doterajší odsek 3 sa označuje ako odsek 4. Doterajšie body 5 až 50 sa označujú ako body 6 až 51. Druhý bod. V článku I 6. bod znie: „6. V § 19 odsek 2 sa dopĺňa písmenom c), ktoré znie: „c) fyzická osoba, ktorá má podľa zmluvy o výkone osobnej asistencie vykonávať osobnú asistenciu fyzickej osobe s ťažkým zdravotným postihnutím najmenej 140 hodín mesačne podľa osobitného predpisu, a osoby, za ktoré poistné platí štát podľa tohto zákona a osobitného predpisu“.“ Doterajšie body 6 až 51 sa označujú ako body 7 až 52. Odôvodnenie. V zmysle súčasne právnej úpravy, konkrétne § 15 ods. 1 písm. e) zákona č. 461/2003 Z. z. o sociálnom poistení v znení neskorších predpisov (ďalej len „zákon o sociálnom poistení“) je fyzická osoba, ktorá podľa zmluvy o výkone osobnej asistencie vykonáva osobnú asistenciu fyzickej osobe s ťažkým zdravotným postihnutím najmenej 140 hodín mesačne, povinne dôchodkovo poistená osoba, za ktorú poistné platí štát. Zákonom č. 521/2011 Z. z., ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov, účinnom od 1. 2. 2012 sa tejto skupine fyzických osôb vykonávajúcich osobnú asistenciu odňala možnosť byť dobrovoľne nemocensky poistenou osobou a dobrovoľne poistenou osobou v nezamestnanosti. Uvedená skutočnosť sa odvodzuje od faktu, že po nadobudnutí účinnosti uvedenej novely zákona o sociálnom poistení v zmysle § 14 ods. 2 písm. c) zákona o sociálnom poistení môže byť dobrovoľne nemocensky poistenou osobou len fyzická osoba po dovŕšení 16 rokov veku, ktorá má na území Slovenskej republiky trvalý pobyt, povolenie na prechodný pobyt alebo povolenie na trvalý pobyt a okrem iného musí spĺňať podmienku, v zmysle ktorej je súčasne dobrovoľne dôchodkovo poistená a dobrovoľne poistená v nezamestnanosti. Obdobná situácia vznikla v prípade dobrovoľne poistenej osoby v nezamestnanosti, ktorá v zmysle § 19 ods. 2 písm. a) zákona o sociálnom poistení musí byť súčasne dobrovoľne nemocensky poistená a dobrovoľne dôchodkovo poistená. Prijatím novely zákona o sociálnom poistení tak nastala absurdná situácia, keď fyzická osoba vykonávajúca osobnú asistenciu sa nemôže dobrovoľne nemocensky poistiť ani dobrovoľne poistiť v nezamestnanosti, nakoľko nespĺňa podmienku dobrovoľne dôchodkovo poistenej osoby, keďže podľa § 15 ods. 1 písm. e) zákona o sociálnom poistení je povinne dôchodkovo poistená. Navrhovanou právnou úpravou sa umožňuje fyzickým osobám vykonávajúcim osobnú asistenciu prihlásiť sa a dobrovoľne si platiť nemocenské poistenie a poistenie v nezamestnanosti, a to tak, že sa táto skupina osôb explicitne uvádza ako osobitná skupina dobrovoľne nemocensky poistených osôb a dobrovoľne poistenou osobou v nezamestnanosti. Súčasne sa navrhuje, aby dobrovoľne nemocensky poistenou osobou alebo dobrovoľne poistenou osobou v nezamestnanosti sa stali aj osoby, za ktoré platí poistné štát podľa zákona o sociálnom poistení a podľa zákona č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov. Toto bol teda druhý pozmeňujúci návrh, ktorý som vám teraz predložila alebo ho predkladám a prečítala som ho. A reaguje naozaj na to, že súčasná novela nerieši istú neprávosť, ktorá v zákone existuje. Preto by som vás požiadala, aby ste naozaj po dôkladnom zvážení, pán minister, pán spravodajca, prijali tieto pozmeňujúce návrhy a možno aj zaujali stanovisko k tomu. Ďakujem pekne.